b'\n_START_ARTICLE_\nIvan Vidmar\n_START_SECTION_\nPilotska kariera\n_START_PARAGRAPH_\nZa pilota se je usposabljal od januarja do aprila 1911 v Pordenoneju, nato pa v Milanu, kjer je 30. maja 1911 opravil pilotski izpit in tako postal (za Zablatnikom) drugi diplomirani pilot slovenskega rodu, imel je italijansko pilotsko dovoljenje \xc5\xa1t. 41, avstrijsko pa \xc5\xa1t. 35.\n_START_SECTION_\nPilotski dose\xc5\xbeki in tekmovanja\n_START_PARAGRAPH_\nIvan Vidmar je 23. julija 1911 prvi letel nad Trstom, pri tem je preletel morje med Grade\xc5\xbeem in Trstom, kar je bil prvi prelet dela Jadrana. 16. junija 1912 je letel nad Ljubljano, tega leta je letal tudi nad Beogradom, preletel je Lov\xc4\x8den, med I. svetovno vojno pa dezertiral iz avstro-ogrske na italijansko stran._NEWLINE_V bli\xc5\xbeini San Marina se nahaja gorski vrh Monte Carlo (508 m.n.m.). V zgodovino letalstva ga je vpisal Ivan Vidmar, ko je z letalom Bleriot 50 po vzletu s travnika pri Sartona di Rimini dne 16. aprila 1913 prvi na svetu dosegel vi\xc5\xa1ino 1600 m in nato v prisotnosti tiso\xc4\x8dglave mno\xc5\xbeice pristal na tem vrhu. Tam so istega leta v spomin na ta njegov neverjetni podvig postavili spominsko plo\xc5\xa1\xc4\x8do, ki je drugi spomenik na svetu, postavljen kateremu od letalcev (prvi je bil postavljen prav tako leta 1913 Albertu Santos Dumontu v Parizu). _NEWLINE_V letih 1924-34 je bil in\xc5\xa1truktor letenja v Portoro\xc5\xbeu, kasneje pa direktor hidroplanskega opori\xc5\xa1\xc4\x8da v Trstu in na\xc4\x8delnik takega opori\xc5\xa1\xc4\x8da v Portoro\xc5\xbeu. Nekaj let po vojni je bil \xc5\xa1e vedno aktiven, upokojitev je do\xc4\x8dakal pri Alitalia v Reggio Calabria._NEWLINE_Ivan Vidmar je umrl v Milanu 30. oktobra 1971, njegov grob je na pokopali\xc5\xa1\xc4\x8du S. Anna v Trstu.'